דוד ברנע

דוד (דָדִי) ברנע (נולד ב-29 במרץ 1965) הוא ראש המוסד למודיעין ולתפקידים מיוחדים. איש המוסד מאז 1996. חתן פרס ביטחון ישראל.

==קורות חיים==
ברנע נולד באשקלון, גדל והתחנך בראשון לציון. אביו יוסף ברונר (ברנע), ברח עם משפחתו בשנת 1933 מגרמניה הנאצית עם עליית היטלר לשלטון ועלה לארץ ישראל בגיל שלוש. אביו בוגר ישיבת הפועל המזרחי בבני ברק ובגיל 16 התגייס לפלמ"ח ונלחם עם הגדוד השלישי של הארגון בקרבות נבי יושע וכיבוש צמח וצפת, לאחר מכן שירת כקצין בדרגת סגן אלוף בחיל האוויר וכמנהל בחברת תדיראן. אמו, נעמי, נולדה על אוניית גירוש המעפילים "פאטריה" והייתה אשת חינוך, מורה ומנהלת בית ספר. ברנע למד בבית הספר היסודי עין הקורא בראשון לציון ולאחר מכן בפנימייה הצבאית לפיקוד בתל אביב. ב-1983 התגייס לצה"ל ושירת כלוחם בסיירת מטכ"ל. לאחר שירותו הצבאי יצא ללימודים בארצות הברית, סיים תואר ראשון במכון הטכנולוגי של ניו יורק ותואר שני במנהל עסקים במגמת מימון באוניברסיטת פייס. לאחר לימודיו, כיהן כמנהל עסקי בבנק השקעות בישראל וכאנליסט ומנהל עסקי בכיר בחברת "כלל מנפיקים".

=== שירותו במוסד ===
ב-1996 הצטרף ל"מוסד", עבר קורס קציני איסוף ושירת באגף "צומת". שירת תחת פיקודו של יוסי כהן וזכה עימו ב-2003 בפרס ביטחון ישראל על מבצע ייחודי, בעת כהונתו של מאיר דגן בראשות המוסד. פיקד על יחידות מבצעיות בישראל ומחוצה לה, כולל ראש שלוחת "צומת" באירופה. ב-2007 חזר לישראל ומילא תפקידי מטה בארגון. הוא שימש סגן ראש אגף "צומת" בתקופת כהונתו של יוסי כהן כראש האגף ולאחר מכן שימש במשך שנתיים וחצי סגן ראש אגף "קשת". ב-2013 מונה לראש אגף "צומת", שם הוענקו לאגף בראשותו ארבעה פרסי ביטחון ישראל, פרסי ראש הממשלה וציונים לשבח. ב-2019 מונה לסגן ראש "המוסד" וראש מנהלת המבצעים של הארגון.

=== ראש המוסד ===
בדצמבר 2020 הודיע ראש ממשלת ישראל בנימין נתניהו על מינויו של ברנע לראש המוסד, בהמלצתו של ראש המוסד לשעבר יוסי כהן. תחילה נתקל המינוי בקשיים משפטיים בשל המשבר הפוליטי וההגבלות החלות על ממשלת מעבר, אולם לבסוף אישר היועץ המשפטי לממשלה, אביחי מנדלבליט את מינויו. ברנע נכנס לתפקידו ב-1 ביוני 2021, עם תום כהונתו של יוסי כהן.

בהיותו ראש המוסד, קידם ברנע מדיניות אקטיבית של הגברת החדירה לעומק איראן והפעילות בתוכה<ref></ref>. גישתו המבצעית תאמה את דוקטרינת ההתרכזות ב"ראש התמנון" האיראני במקום בזרועותיו, שנקט ראש הממשלה נפתלי בנט, ובמסגרת זאת העמיק המוסד את הפגיעה בתשתיות איראניות ואת ההתנקשויות בבכירי משמרות המהפכה, תוכנית הגרעין ומערכי פיתוח הנשק. בנוסף, המוסד העמיק את הקשרים עם קהילת המודיעין הטורקית במסגרת מאבק משותף נגד ניסיון של איראן ושלוחותיה לבצע חטיפות והתנקשויות בתיירים ישראלים בטורקיה. המוסד בראשותו גם המשיך במאמצים, רוב רובם מאחורי הקלעים של החשיפה הפומבית, לטרפד את השיחות בווינה שנועדו לקדם הסכם גרעין חדש בין איראן למעצמות.

באוקטובר 2023 הטיל ראש הממשלה בנימין נתניהו על ברנע להיות הציר הרשמי שמנהל את המשא ומתן לשחרור החטופים עם חמאס בתיווך ראש ממשלת קטאר מוחמד א-ת'אני, שר המודיעין המצרי עבאס כאמל, וראש ה-CIA וייליאם ברנס.

==חיים אישיים==
ראש המוסד דוד ברנע בטקס המצטיינים המסורתי של עובדי המוסד בבית הנשיא, דצמבר 2022
ברנע נשוי ואב לארבעה. מתגורר ביישוב בשרון.

==קישורים חיצוניים==

* 
* 
* 
* אפרים לפיד, [https://www.0404.co.il/?p=759958 מאחורי הקלעים של המוסד], אתר ערוץ 20, 7 ביולי 2021
* אליעזר שולמן, [https://he.mishpacha.com/פנים-אמיתיות/ פנים אמיתיות], אתר משפחה, 22 בספטמבר 2021
* 

==הערות שוליים==

קטגוריה:ראשי המוסד
קטגוריה:משנים לראש המוסד
קטגוריה:ראשי אגף צומת במוסד
קטגוריה:זוכי פרס ביטחון ישראל: אנשי המוסד
קטגוריה:לוחמי סיירת מטכ"ל
קטגוריה:בוגרי הפנימייה הצבאית לפיקוד תל אביב
קטגוריה:בוגרי המכון הטכנולוגי של ניו יורק
קטגוריה:בוגרי אוניברסיטת פייס
קטגוריה:ישראלים שנולדו ב-1965
קטגוריה:אשקלון: אישים
קטגוריה:ראשון לציון: אישים
קטגוריה:נושאי תפקיד רשמי במלחמת חרבות ברזל